text: Quant par la chambre sont assis
   Chascuns se taist ; mos n'i fu dis.
   Lors a rois Melocandis prise
   La geline d'or et l'a mise
   En la chambre trestout enmi
   Et les trois poucins d'or aussi ;
   Et lors si s'est d'une part trais.
   Et chascuns se tint tout en pais ;
   Car moult durement desiroient
   Cil et celes qui là estoient
   Celle merveille à esgarder.
   Lors commencierent à aler
   Tout IIII ensamble maintenant,
   Mais la geline aloit devant ;
   Aussi com se chascuns fust vis
   Aloient, ce leur fu avis.
  